ચોથા ત્રિમાસિક ગાળામાં દેશની રાજકોષીય ખાધ વ્યાપક બન્યા બાદ અમેરિકી ડોલર સામે રૂપિયો વધુ કમજોર થયો હતો. અમેરિકા અને ચીન વચ્ચે ટ્રેડવોરની ચિંતા અને વર્તમાન મહિનાને અંતે ફેડરલ રિઝર્વ દ્વારા વ્યાજ દરમાં વધારો કરવામાં આવે એવી ધારણાએ ૨૦૧૬માં શરૂઆતના તબક્કા બાદ વિશ્વના શેરબજારોમાં આજે ખાસ્સો ઘટાડો નોંઘાયો હતો અને સ્થાનિક શેરબજાર પણ તેમાંથી બાકાત રહ્યું ન હતું. ચીનના શેરબજારમાં વેચવાલીને કારણે એશિયન અને ઊભરતા દેશોના શેરબજારમાં ભાવ ૧૪ મહિનાને તળિયે પહોંચ્યા હતા. રિલાયન્સ અને એચડીએફસી શેરબજારને નીચે લઇ જવામાં કારણરૂપ રહ્યા હતા. દિવસના કામકાજના અંતે સેન્સેક્સ ૪૬૭.૬૫ પોઇન્ટ ઘટી ૩૭,૯૨૨.૧૭ અને નિફ્ટી ૧૫૧ પોઇન્ટ ઘટી ૧૧,૪૩૮.૧૦ ઉપર બંધ થયાં હતાં. તાતા મોટર્સે જણાવ્યું હતું કે ઓગસ્ટમાં જેગુઆર લેન્ડ રોવર સહિત કુલ કાર્સનું વેચાણ ૧,૦૭,૦૩૦ યુનિટ થયું હતું. જોકે, શેરનો ભાવ રૂ.૧.૭૦ ઘટી રૂ.૨૫૭.૭૦ થયો હતો. સ્થાનિક રોકાણકારોએ શુક્રવારે રૂ. ૯૪૨.૪૫ કરોડના અને વિદેશી રોકાણકારોએ રૂ. ૩૭.૫૬ કરોડના શેર્સની ખરીદી કરી હતી.